Parow se hoogtepunte | Vroue-Landbouvereniging van Kaapland
Home/News, Parow Tak/Parow se hoogtepunte
'n Baie besige jaar met vele hoogtepunte waarop ons baie trots kan wees, sluit die onderstaande in. Ons kyk dan terug op:
Die tak se 80ste verjaarsdag wat gevier is op 11 September 2015 met 'n spitbraai in die geselskap van "Die T-sakkie Sisters". Dit is 'n groep dames wat beslis almal se voete laat jeuk het. Die lede het saam met hul gesinne en vriende die getal van 150 gaste uitgemaak. Met trots het ons 'n Sertifikaat van Waardering van die Parow Senior Sentrum – Hernus Kriel ontvang vir " Die verskil wat in die lewe van bejaardes gemaak word met liefdevolle betrokkenheid, vrywillige werk, omgee en ongelooflike positiewe gesindheid en ondersteuning". 'n Aand om te onthou!
80 jarige verjaarsdag. Rangskikking deur Julia de Kock
Die tweede aangename projek was 80 kersgeskenkies wat ons by 'n tehuis, Erica Place in Athlone, kon afgee asook 44 aan bejaardes in die Parow omgewing wat alleen bly. Die houers wat gebruik is, was leë tennisbalhouers waarin die lede hul verjaarsdaggeskenkies gedurende die jaar ontvang het en moes versier vir hergebruik. Dit het gesorg vir aangename werksure en baie kreatiwiteit. Die sepies wat in die houers was, is deur die gaste na die tak verjaarsdagvieringe as geskenkies gebring. Eetgoed was ook deel hiervan.